Mathías Olivera

Mathí­as Olivera Miramontes (s. 31. lokakuuta 1997 Montevideo) on uruguaylainen jalkapalloilija. Hän on pelipaikaltaan vasen laitapuolustaja. Hän edustaa italialaisseura Napolia ja on aiemmin pelannut kotimaansa lisäksi Espanjassa. Hän on pelannut Uruguayn maajoukkueessa tammikuusta 2022 alkaen.

Seurajoukkueura 

Olivera pelasi kotimaassaan Nacionalin junioreissa vuodesta 2010 ja pääsi pelaamaan kaksi pääsarjaottelua helmikuussa 2016. Hän siirtyi elokuussa 2017 espanjalaisseura Getafeen, jossa hän pelasi kauden aikana kolme La Ligan ottelua ja teki huhtikuussa vierasottelussa Eibaria vastaan maalin. Kesällä 2018 Olivera siirtyi puoleksi vuodeksi lainalle toisella sarjatasolla pelaavaan Albaceteen. Hän pääsi pelaamaan 15 liigaottelua, joissa 14 ottelusta täydet minuutit, ja teki niissä yhden maalin. Paluunsa jälkeen hän pelasi Getafessa kausittain 14, 24, 31 ja 32 liigaottelua. Viimeisellä kaudellaan hän teki marraskuussa 2021 maalin Cádizia vastaan. Kaudella 2019–2020 Olivera pelasi viisi Eurooppa-liigan ottelua ja syötti kaksi maalia, kun Getafe voitti kotiottelussaan alankomaalaisen Ajaxin 2–0.

Olivera siirtyi kesällä 2022 Italiaan Napolin joukkueeseen. Hän on vuoden 2022 loppuun mennessä pelannut 12 Serie A -ottelua, joissa hän on tehnyt yhden maalin lokakuussa Cremonesea vastaan, ja viisi Mestarien liigan ottelua, joissa hän on syöttänyt joukkueensa maaleista yhden Rangersia ja yhden Ajaxia vastaan, molemmat vieraskentällä.

Maajoukkueura 

Olivera pelasi Uruguayn alle 20-vuotiaiden maajoukkueessa muun muassa vuonna 2017 ikäluokan MM-kilpailuissa, joissa Uruguay sijoittui neljänneksi. Olivera pelasi täydet minuutit joukkueensa kaikissa seitsemässä ottelussa ja teki maalin alkulohko-ottelussa Japania vastaan. Hän pelasi Uruguayn A-maajoukkueessa ensimmäisen kerran tammikuussa 2022 MM-karsintaottelussa Paraguayta vastaan ja jatkoi avauskokoonpanossa myös seuraavissa MM-karsintaotteluissa Venezuelaa ja Perua vastaan. Marras-joulukuussa 2022 hän pelasi Qatarin MM-kilpailuissa joukkueensa kaikki kolme ottelua avauskokoonpanossa.

Olivera on pelannut vuoden 2022 loppuun mennessä 11 A-maaottelua, joissa hän on ollut kymmenen kertaa avauskokoonpanossa.

Lähteet 

Uruguaylaiset jalkapalloilijat
Vuonna 1997 syntyneet
Elävät henkilöt